Poliisi: Syyteoikeuden vanhentuminen olisi joka tapauksessa hyvin lähellä.

Niinistön vuoden 2006 kampanjaan kerättiin rahaa kansanliikkeen sekä kokoomuspuolueen ja säätiöiden kautta.

Osaa rahoista ei tilitetty eikä käytetty kampanjaan, vaan ne ohjattiin muihin tarkoituksiin.

Poliisi on päättänyt olla suorittamatta asiassa esitutkintaa.

Poliisi ei tutki kokoomuksen toimia vuoden 2006 presidentinvaalien rahoituksessa. Kokoomuksen ehdokkaana oli Sauli Niinistö, joka hävisi vaalit Tarja Haloselle. Kuvassa Niinistö onnittelee Halosta tuloksen selvittyä. EERO LIESIMAA

Helsingin poliisilaitos on päättänyt olla suorittamatta esitutkintaa koskien Sauli Niinistön vaalirahojen käyttöä vuoden 2006 presidentinvaalien yhteydessä.

Päätös koski tutkintapyyntöä, joka oli tehty poliisille vuoden 2006 vaalien rahoitukseen liittyen. Tutkintapyynnössä pyydettiin poliisia selvittämään, ovatko kokoomuksen puolesta tai nimissä toimineet henkilöt syyllistyneet kavallus- tai johonkin muuhun rikokseen.

Taustalla oli se, että presidenttiehdokas Sauli Niinistölle kerättiin rahaa sekä Niinistön kansanliikkeen että kokoomuspuolueen ja kokoomuslaisten säätiöiden kautta. Huomattavaa määrää kerätyistä rahoista ei tilitetty, eikä käytetty Niinistön kampanjaan, vaan kokoomus ohjasi rahat puolueen muihin tarkoituksiin.

Tutkintapyynnössä ajatuksena oli, että kokoomus olisi näin mahdollisesti kavaltanut omaan toimintaansa Niinistön kampanjaan lahjoitettuja varoja. Niinistö on itsekin ollut yllättynyt, että hänen kampanjansa ohella kerättiin niin paljon rahaa puolueelle.

Taloudellinen vahinko

Rikostarkastaja Markku Nisula kirjoittaa päätöksessään, että kavallusrikoksen tutkinnan lähtökohtana on yleensä se, ”että juuri rikoksella loukatun tai vaarannetun oikeushyvän haltija eli asianomistaja ilmoittaa omaisuuden anastetuksi tai väärinkäytetyksi ja esittää siitä korvausvaatimuksen”.

– Vuoden 2006 presidentinvaaleista on kulunut aikaa yli 10 vuotta, jonka aikana kukaan ei ole ilmoittanut, että tutkintapyynnössä mainitusta menettelystä olisi aiheutunut hänelle taloudellista vahinkoa, Nisula jatkaa.

Asianomistaja tässä tapauksessa ilmeisesti olisi nykyinen tasavallan presidentti Niinistö. Hän ei ole ilmaissut haluavansa ryhtyä asiassa toimiin kokoomusta vastaan.

Vanhentumisesta

Rikostarkastaja Nisula kuitenkin huomauttaa päätöksessään, että kavallus on virallisen syytteen alainen rikos, jolloin esitutkinta ei edellytä asianomistajan syytepyyntöä. Syyttäjä siis voisi nostaa syytteen, vaikkei asianomistaja sitä haluaisikaan.

Nisula muistuttaa, että törkeä kavallus vanhenee kymmenessä vuodessa. Vuoden 2006 presidentinvaalit pidettiin tammikuussa, siitä on kulunut jo reippaasti yli kymmenen vuotta.

Nisula kirjoittaa tutkinnan lopettamispäätöksessään, että ”teoriassa syyttäjällä voisi olla syyteoikeus tilitysvelvollisuuden laiminlyönnin osalta, mikäli tilitysvelvollisuus olisi sopimuksen mukaan jatkunut vaalien jälkeen”.

Rikostarkastaja Nisulan mukaan poliisin hallussa olevan aineiston perusteella voidaan kuitenkin todeta, ettei tapauksessa ole syytä epäillä törkeää kavallusta.

Poliisi ei lähde selvittämään, onko kokoomus mahdollisesti vaalien jälkeen käyttänyt ja jättänyt tilittämättä rahoja, jotka olisi kerätty Niinistön vaalikampanjaan.

– Poliisilla olisi kyllä esitutkintalain perusteella mahdollisuus selvittää tapaukseen liittyviä seikkoja sen selvittämiseksi, onko asiassa syytä epäillä rikosta, jonka syyteoikeus ei olisi vielä vanhentunut, mutta poliisi ei ryhdy asiassa enempiin toimenpiteisiin, koska syyteoikeuden vanhentuminen olisi joka tapauksessa hyvin lähellä, Nisula kirjoittaa.